钦定古今图书集成/理学汇编/学行典/第076卷 > 礼记 > 《哀公问》
## 钦定古今图书集成/理学汇编/学行典/第076卷 > 礼记 > 《哀公问》

公曰：“敢问何谓敬身？”孔子对曰：“君子过言则民作辞，
过动则民作则。君子言不过辞，动不过则，百姓不命
而敬恭。如是则能敬其身，能敬其身，则能成其亲矣。”

〈大全〉马氏曰：言动者敬，身之所必慎也。拟之而后言，则无过言；议之而后动，则无过动。过言而民作辞，过动而民作则，以其贵者贱者之所矜式也，上者下之所视效也。言而世为天下法，动而世为天下则，不命而民敬。恭能敬，身之效也。能敬其身，则能立其身，能扬其名，以显父母。故曰：“能敬其身，则能成其亲。”